Ministère de l’Agriculture - Pwodiksyon ak transfòmasyon lèt
Akey sit la > Kreyòl > Pwodiksyon Nasyonal > Pwodiksyon ak transfòmasyon lèt
Anpil enstitisyon entènasyonal rekonèt Ayiti devlope yon system transfòmasyon lèt lòt peyi kapab pran egzanp sou li. Nan Plan envestisman an yo prevwa devlope ti izin toupatou nan peyi a pou transfòme lèt bèf peyizan yo pwodui. Youn nan aktivite ti izin sa yo se fè lèt estirilize ki ka rete 9 mwa san li pa bezwen konsève nan frijidè. Objektif la se konstri chak ane 10 nouvo letri, jis nou rive 150 letri, pou nou ka gen yon letri omwens nan chak komin peyi a.
Enpòtans sektè lèt la
Chak ane, Peyi d Ayiti voye achte lèt nan peyi etranje, pou plis pase 45 milyon dola ameriken Nan zafè manje, lèt se dezyèm pwodui enpotasyon peyi a, apre diri. Bèt se kanè bank peyizan. Peyizan gade bèf pou li fè pitit, pou li ka fè kòb. Depi bèf yo fè pitit yo pwodui lèt tou. Nan Peyi a nou jwenn plis pase 500 000 manman bèf ki nan men plis pase 250 000 fanmi peyizan. Si nou te ka tire lèt tout manman bèf sa yo, nou preske pa ta bezwen voye achte lèt nan peyi etranje.
Politik Nasyonal Devlopman pwodiksyon ak transfòmasyon lèt
Pwogram sa a gen 2 pati ladan l.
1- Pwodui plis lèt bèf Peyi,
2- Devlope transfomasyon lèt la.
Nan zafe pwodiksyon lèt la, men sa pwogram nan pote :
Ankouraje elvè yo nan plante zèb ak plante kann pou bèf yo jwenn plis manje, sitou epòk sechrès. Plantasyon zèb sa yo, se yon bon mwayen pou pwoteje tè yo kont ewozyon epi pou fè rebwazman. Se poutèt sa, yo pral plante yo nan mitan jaden yo, nan kloti epi nan koub nivo k ap pwoteje tè yo. Bèf yo pral jwenn plis dlo nan fouye pui, konstri lak kolinè, ak amenaje abrevwa. Elvè yo pral jwenn fòmasyon, pou aprann kijan pou yo pa kite manman bèf fè pitit ak lòt bèf ki menm fanmi ak yo. Pwodiktè yo ap amelyore ras bèf yo nan chwazi bon toro peyi gran ras oubyen toro etranje ki ka adapte ak kondisyon peyi a. Leta ak Inivèsite pral fè plis rechèch pou jwenn bon enfòmasyon sou pwoblèm yo epi pou chache solisyon ki adapte ak reyalite peyi a. Leta pwal ankouraje pwogram kredi pou elvè yo jwenn bèf ak materyèl pou travay. Sou koze transfòmasyon lèt la, sonje lèt la se yon pwodui ki ka gate fasil. Pwodiktè lèt la dwe jwenn yon kote pou li vann lèt li a san grate tèt.
Men sa pwogram nan vle fè :
Devlope ti izin toupatou nan peyi a pou transfòme lèt la, pou fè lèt estirilize ki ka rete 9 mwa san li pa bezwen konsève nan frijidè, pou fè yawout ak fwomaj, jan sa koumanse fèt kèk kote nan peyi a. Jodi a gen 15 ti letri k ap mache byen, ki bay ekzanp kote yo kontwole lèt elvè yo tire nan bon kondisyon lijyèn. Objektif la se konstri chak ane 10 nouvo letri, sa vle di 30 letri pou 3 lane k ap vini yo, jis nou rive 150 letri, pou nou ka gen yon letri omwens nan chak komin peyi a. Leta ak patnè li yo ap envesti nan konstriksyon yo epi asosaysyon elvè yo ap fè letri yo travay pou yo fè lajan.
Tout pwogram nasyonal sa a kapab fèt nan kore òganizasyon elvè yo, nan tèt ansanm ak otorite lokal yo pou rezoud pwoblèm vòlè bèf ki anvayi peyi a, nan kontwole maladi bèt yo, tankou maladi chabon, avèk bon kanpay vaksinasyon.
Leta ak patnè l yo pral ankouraje prodiksyon an nan achte lèt la nan men elvè yo pou distribye lèt bèf peyi nan pwogram kantin timoun lekòl yo.
Peze isit pou pou telechaje tèks sou pwogram pwodiksyon ak transfòmasyon Lèt nan peyi d Ayiti
Gade Lòt paj : Sitiyasyon elvaj bèt nan peyi d Ayiti
Pwodiksyon poul ak ze Apikilti Sante bèt yo
(PDF – 866.4 ko)